# เพื่อเด็กไทยวันนี้ไม่เป็นมะเร็งวันหน้า

## รู้ทันมะเร็ง : เพื่อเด็กไทยในวันนี้ ไม่เป็นมะเร็งในวันหน้า : โดย...นพ.วีรวุฒิ อิ่มสำราญ

                      ควันหลงจากวันเด็กเมื่อเสาร์ที่แล้ว ทำให้อดคิดถึงเด็กน้อยที่น่าสงสารที่กำลังป่วยเป็นมะเร็ง ซึ่งปัจจุบันก็เป็นเรื่องน่ายินดีที่หลายภาคส่วนหันมาให้ความสำคัญกับผู้ป่วยเด็กที่เป็นมะเร็งกันมากขึ้น ทั้งๆ ที่มะเร็งไม่ได้เป็นสาเหตุการตายสูงสุดในเด็ก สังเกตได้จากมีการจัดตั้งกองทุนช่วยเหลือค่ารักษาพยาบาล การวิจัย การจัดกิจกรรมบันเทิงในโรงพยาบาลเพื่อเยียวยาสภาพจิตใจของเด็กป่วยเป็นมะเร็งกันมากขึ้น ในบ้านเรามะเร็งที่พบบ่อยที่สุดในเด็กเรียงตามลำดับ ได้แก่ มะเร็งเม็ดเลือดขาวชนิดเฉียบพลัน เนื้องอกในสมองและมะเร็งต่อมน้ำเหลืองตามลำดับ ซึ่งมีความแตกต่างจากมะเร็งที่พบในผู้ใหญ่และมีอุบัติการณ์น้อยกว่าในผู้ใหญ่มากคือพบประมาณหนึ่งในสิบของโรคมะเร็งในผู้ใหญ่

                      คำกล่าวที่ว่า เด็กในวันนี้เป็นผู้ใหญ่ในวันหน้า หากเพิ่มด้วยว่าไม่เป็นมะเร็งในวันหน้าด้วยก็น่าจะดี เด็กไทยในยุคปัจจุบันมีโอกาสดีกว่าเด็กในสมัยก่อนรวมถึงเรื่องสุขภาพ การให้วัคซีนป้องกันโรคไวรัสตับอักเสบบีฟรีสำหรับเด็กทุกคนตั้งแต่แรกเกิดจะส่งผลให้มีภูมิคุ้มกันต่อการติดเชื้อไวรัสตับอักเสบบีและโอกาสเป็นมะเร็งเซลล์ตับในอนาคตก็จะน้อยลง วัคซีนอีกตัวหนึ่งที่มีความหวังว่าจะช่วยลดจำนวนผู้ป่วยมะเร็งปากมดลูกในอนาคตก็คือวัคซีนป้องกันไวรัสเอชพีวี ซึ่งสามารถครอบคลุมสายพันธุ์เชื้อไวรัสที่เป็นสาเหตุได้ 70 เปอร์เซ็นต์ แต่ราคาวัคซีนตัวนี้ในปัจจุบันยังสูงอยู่จึงยังไม่สามารถนำมาฉีดให้แก่เด็กผู้หญิงอายุน้อยที่ยังไม่มีเพศสัมพันธ์แบบฟรีๆ ได้ คงต้องรอภาครัฐให้เจรจาต่อรองให้ราคาลดลงในอนาคตอันใกล้นี้ เห็นความหวังอันสดใสว่าเด็กไทยยุคนี้เมื่อโตเป็นผู้ใหญ่ก็น่าจะเป็นมะเร็งเซลล์ตับและมะเร็งปากมดลูกลดลง ทั้งนี้เนื่องจากสามารถกำจัดสาเหตุหลักของเจ้ามะเร็งทั้งสองไปได้เพราะมาจากเชื้อไวรัส แต่ก็ใช่ว่าจะใช้วัคซีนป้องกันการเป็นมะเร็งในอนาคตได้หมดทุกอวัยวะ อย่างที่ทราบกันดีว่ามะเร็งเกิดจากหลากหลายสาเหตุทั้งจากพันธุกรรม สิ่งแวดล้อมและสุดท้ายคือพฤติกรรม

                       อันสุดท้ายนี่น่าเป็นห่วงมากสำหรับเด็กไทยในยุคปัจจุบันที่นับวันจะมีพฤติกรรมสุ่มเสี่ยงมากขึ้นต่อการเกิดโรคอ้วนที่เป็นสาเหตุสำคัญประการหนึ่งของโรคมะเร็งหลายอวัยวะ ทั้งจากขนมขบเคี้ยว น้ำอัดลม อาหารขยะ อาหารฟาสต์ฟู้ดต่างๆ ไม่ชอบกินผักผลไม้ ไม่ชอบออกกำลังกาย ที่สำคัญชอบใช้เวลาว่างอยู่หน้าคอมพิวเตอร์กับเล่นโทรศัพท์มือถือเป็นหลัก ระวังนะครับถ้าอ้วนน้ำหนักเกินตั้งแต่เด็ก จะลดน้ำหนักยากกว่าพวกที่อ้วนตอนเป็นผู้ใหญ่ ต้องฝากผู้ปกครองให้ช่วยกันดูแล วันเด็กผ่านไปแล้วแต่วันลูกคือทุกๆ วันของพ่อแม่ที่ต้องคอยเอาใจใส่ให้คำแนะนำในทุกๆ ด้าน ช่วยกันดูแลสุขภาพของพวกเขาในวันนี้ให้ดีให้ถูกสุขลักษณะเพราะส่งผลต่อสุขภาพของพวกเขาตอนเป็นผู้ใหญ่และอนาคตของชาติที่จะเติบโตต่อไปจะได้ห่างไกลมะเร็งในวันหน้านะครับ...ขอบอก